sukhrobnurali/uzbek-legal-corpus huggingface dataset:
Vazirliklar, idoralar va mahalliy davlat hokimiyati organlariga tegishli boʻsh turgan davlat koʻchmas mulk obyektlarini ularning roziligisiz ijaraga berish yoki sotish uchun savdoga chiqarish tartibi toʻgʻrisidagi nizomga oʻzgartirishlar kiritish haqida
(order, 2024-07-09)

Oʻzbekiston Respublikasi Prezidentining “Davlat mulkini boshqarish sohasi takomillashtirilishi munosabati bilan Oʻzbekiston Respublikasi Prezidentining ayrim hujjatlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida” 2024-yil 19-apreldagi PF-67-son Farmoni hamda “Davlat aktivlarini boshqarish agentligi faoliyatini samarali tashkil etish chora-tadbirlari toʻgʻrisida” 2023-yil 24-martdagi PQ-101-son va “Iqtisodiyotda davlat ishtirokini qisqartirishning qoʻshimcha chora-tadbirlari toʻgʻrisida” 2023-yil 24-martdagi PQ-102-son qarorlariga muvofiq, buyuraman: 1. Oʻzbekiston Respublikasi Davlat aktivlarini boshqarish agentligi direktorining 2022-yil 29-noyabrdagi 326-son buyrugʻi (roʻyxat raqami 3403, 2022-yil 19-dekabr) (Qonunchilik maʼlumotlari milliy bazasi, 19.12.2022-y., 10/22/3403/1098-son) bilan tasdiqlangan Vazirliklar, idoralar va mahalliy davlat hokimiyati organlariga tegishli boʻsh turgan davlat koʻchmas mulk obyektlarini ularning roziligisiz ijaraga berish yoki sotish uchun savdoga chiqarish tartibi toʻgʻrisidagi nizomga ilovaga muvofiq oʻzgartirishlar kiritilsin. 2. Mazkur buyruq Oʻzbekiston Respublikasi Iqtisodiyot va moliya vazirligi bilan kelishilgan. 3. Mazkur buyruq rasmiy eʼlon qilingan kundan eʼtiboran kuchga kiradi. 1. 1-bandning beshinchi xatboshisidagi “Boʻsh turgan obyektlardan samarali foydalanishni tashkil etish markazining” degan soʻzlar “Davlat mulki obyektlaridan samarali foydalanish markazining” degan soʻzlar bilan almashtirilsin. 2. 11-banddagi “2009-yil 8-apreldagi 102-son” degan soʻzlar “2023-yil 14-dekabrdagi 660-son” degan soʻzlar bilan almashtirilsin. 3. 13-bandning toʻrtinchi xatboshisidagi “Davlat mulkini sotishda tender savdolarini oʻtkazish boʻyicha davlat komissiyasi” degan soʻzlar “Davlat aktivlarini xususiylashtirish va xususiylashtirish jarayonlarini muvofiqlashtirish davlat komissiyasi” degan soʻzlar bilan almashtirilsin.
Xalqaro shartnomani tasdiqlash toʻgʻrisida
(resolution, 2024-07-08)

“Oʻzbekiston Respublikasining xalqaro shartnomalari toʻgʻrisida”gi Oʻzbekiston Respublikasi Qonunining 22-moddasiga muvofiq: 1. 2024-yil 6-iyun kuni Pekin shahrida imzolangan Xitoy Xalq Respublikasi Hukumati, Qirgʻiziston Respublikasi Vazirlar Mahkamasi va Oʻzbekiston Respublikasi Hukumati oʻrtasida “Xitoy — Qirgʻiziston — Oʻzbekiston” temir yoʻli loyihasini birgalikda amalga oshirishda hamkorlik qilish toʻgʻrisidagi Bitim tasdiqlansin. 2. Transport vazirligi ushbu xalqaro shartnomani amalga oshirish uchun masʼul boʻlgan vakolatli organ etib belgilansin. 3. “Xitoy — Qirgʻiziston — Oʻzbekiston” qoʻshma loyiha kompaniyasining ustav kapitalidagi Oʻzbekiston Respublikasi Hukumati ulushining bir qismini shakllantirish “Oʻzbekiston temir yoʻllari” AJga Tiklanish va taraqqiyot jamgʻarmasining 7 yillik imtiyozli davr bilan 15 yil muddatga, yillik 5 foiz stavkada bosqichma-bosqich ajratiladigan 255 million AQSh dollari (shu jumladan, 2024-yilda 14 million AQSh dollari) miqdoridagi kreditlari, shuningdek, qonunchilik hujjatlarida taqiqlanmagan boshqa manbalardan amalga oshirilishi belgilansin. 4. Tashqi ishlar vazirligi Oʻzbekiston Respublikasi tomonidan mazkur xalqaro shartnomaning kuchga kirishi uchun zarur boʻlgan davlat ichki tartib-taomillari bajarilganligi hamda uni amalga oshirishga masʼul boʻlgan vakolatli organ toʻgʻrisida Xitoy va Qirgʻiziston tomonlariga tegishli bildirishnoma yuborsin. 5. Vazirlar Mahkamasi hamda tegishli vazirlik va idoralarning rahbarlari ushbu xalqaro shartnoma kuchga kirgandan keyin uning qoidalari amalga oshirilishi ustidan belgilangan tartibda nazoratni taʼminlasin. 6. Mazkur qarorning ijrosini nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.
Oʻzbekiston Respublikasi Sport vazirligi hayʼati aʼzolari tarkibini tasdiqlash toʻgʻrisida
(resolution, 2024-07-08)

Oʻzbekiston Respublikasi Prezidentining “Yoshlar siyosati va sport sohasida davlat boshqaruvi tizimini takomillashtirish chora-tadbirlari toʻgʻrisida” 2024-yil 20-yanvardagi PF-18-son Farmoni va Vazirlar Mahkamasining “Oʻzbekiston Respublikasi davlat boshqaruvi organlari hayʼatlarining faoliyati samaradorligini oshirishga doir qoʻshimcha chora-tadbirlar toʻgʻrisida” 2017-yil 19-oktabrdagi 855-son qaroriga muvofiq Vazirlar Mahkamasi qaror qiladi: 1.Oʻzbekiston Respublikasi Sport vazirligi hayʼati aʼzolari soni 9 (toʻqqiz) nafardan iborat boʻlishi belgilab qoʻyilsin. 2. Oʻzbekiston Respublikasi Sport vazirligi hayʼati quyidagi tarkibda tasdiqlansin: 1. Ikramov Adxam Ilxamovich — sport vaziri 2. Maxmudov Shaxrillo Sharipovich — vazir oʻrinbosari 3. Ismailov Murod Valijanovich — vazir oʻrinbosari 4. Lavozimiga koʻra — vazir oʻrinbosari 5. Karimov Avaz Qudratullayevich — vazir maslahatchisi 6. Momindjanov Sharipjan Fuzailovich — vazir maslahatchisi 7. Hamrayev Bobur Yangiboyevich — vazir kotibiyati boshligʻi 8. Matkarimov Rashid Masharipovich — Oʻzbekiston davlat jismoniy tarbiya va sport universiteti rektori 9. Allanazarov Adilbek Rustamovich — Qoraqalpogʻiston Respublikasi sport vaziri 3. Vazirlar Mahkamasining “Oʻzbekiston Respublikasi Yoshlar siyosati va sport vazirligi hayʼati aʼzolari tarkibini tasdiqlash toʻgʻrisida” 2023-yil 27-maydagi 212-son qarori oʻz kuchini yoʻqotgan deb hisoblansin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari Z.B. Maxkamova zimmasiga yuklansin.
Oʻzbekiston Respublikasi Hukumatining ayrim qarorlariga sohalar va tarmoqlarda ekologik vaziyatni yaxshilashga qaratilgan oʻzgartirish va qoʻshimchalar kiritish toʻgʻrisida
(resolution, 2024-07-03)

Respublika iqtisodiyoti tarmoqlarida ekologik vaziyatni yaxshilash, muqobil energiya resurslaridan samarali foydalanishni taʼminlash va ragʻbatlantirish, shuningdek, “Ekologik transport” tizimini bosqichma-bosqich joriy etish maqsadida Vazirlar Mahkamasi qaror qiladi: 1. Oʻzbekiston Respublikasi Hukumatining ilovaga muvofiq ayrim qarorlariga quyidagilarni nazarda tutuvchi oʻzgartirish va qoʻshimchalar kiritilsin: quyosh fotoelektr stansiyalarini binolarning tom va fasad qismiga oʻrnatish boʻyicha loyiha hujjatlarini davlat ekologik ekspertizasidan oʻtkazish talabini bekor qilish; atrof-muhitga yuqori va oʻrta darajadagi taʼsir koʻrsatuvchi sanoat korxonalari va ularga tutash hududlarda “yashil belbogʻlar” barpo etish va koʻkalamzorlashtirish tadbirlarini amalga oshirishni belgilash; “Ekologik transport” tizimini bosqichma-bosqich joriy etishning muddatlarini belgilash. 2. Mazkur qarorning bajarilishini nazorat qilish Oʻzbekiston Respublikasi ekologiya, atrof-muhitni muhofaza qilish va iqlim oʻzgarishi vaziri A.A. Abduxakimov zimmasiga yuklansin. 1. Vazirlar Mahkamasining “Atrof-muhitga taʼsirni baholash mexanizmini yanada takomillashtirish toʻgʻrisida” 2020-yil 7-sentabrdagi 541-son qarorida: a) 1-ilovaning “Atrof-muhitga taʼsir koʻrsatishning III toifasiga kiradigan (past darajada xavfli) faoliyat turlari” boʻlimi 52-bandi quyidagi tahrirda bayon etilsin: “52. Quvvati 100 MVtgacha boʻlgan issiqlik, shuningdek, foto, shamol elektr stansiyalari (binolarning tom va fasad qismida oʻrnatishga moʻljallangan quyosh fotoelektr stansiyalari bundan mustasno) va boshqa yondirish qurilmalari”; b) 2-ilovaning 43-bandi quyidagi mazmundagi beshinchi xatboshi bilan toʻldirilsin: “atrof-muhitga taʼsir koʻrsatishning I va II toifalariga mansub sanoat korxonalari loyiha hujjatlarida oʻz va tutash hududlarida “yashil belbogʻ”lar barpo etilishi va koʻkalamzorlashtirish tadbirlarining nazarda tutilganligi”; beshinchi — oltinchi xatboshilar tegishlicha oltinchi — yettinchi xatboshilar deb hisoblansin. 2. Vazirlar Mahkamasining “Atmosfera havosiga transport vositalarining salbiy taʼsirini kamaytirish boʻyicha chora-tadbirlar toʻgʻrisida” 2024-yil 29-martdagi 166-son qarorida: a) 1-bandda: “a” kichik banddagi “2024-yil 1-iyundan” soʻzlari “2025-yil 1-martdan” soʻzlari bilan almashtirilsin; “b” kichik bandning ikkinchi xatboshisidagi “2024” raqami “2025” raqami bilan almashtirilsin; b) 2-bandning “a” kichik bandidagi “2024-yil 1-iyundan” soʻzlari “2025-yil 1-martdan” soʻzlari bilan almashtirilsin; v) 5-bandda: “a” kichik banddagi “2024-yil 1-iyunga” soʻzlari “2025-yil 1-aprelga” soʻzlari bilan almashtirilsin; “v” kichik banddagi “ikki oy muddatda” soʻzlari “2025-yil 1-yanvarga qadar” soʻzlari bilan almashtirilsin.
Qishloq xoʻjaligi subyektlariga qishloq xoʻjaligi ekinlari hosilini sugʻurtalashda sugʻurta mukofoti uchun toʻlov xarajatlarining bir qismini qoplash tartibi toʻgʻrisidagi nizomni tasdiqlash haqida
(resolution, 2026-04-29)

Oʻzbekiston Respublikasi Prezidentining “Oʻzbekiston — 2030” strategiyasini 2023-yilda sifatli va oʻz vaqtida amalga oshirish chora-tadbirlari toʻgʻrisida” 2023-yil 11-sentabrdagi PQ-300-son qarori ijrosini taʼminlash, shuningdek, qishloq xoʻjaligi mahsulotlarini yetishtiruvchi subyektlarni davlat tomonidan qoʻllab-quvvatlash mexanizmlarini yanada takomillashtirish, sohada sugʻurta xizmatlarini faol joriy etish va rivojlantirish maqsadida Vazirlar Mahkamasi qaror qiladi: 2. Oʻzbekiston sugʻurta bozorining professional ishtirokchilari uyushmasi sugʻurta kompaniyalari bilan birgalikda qishloq xoʻjaligi ekinlari hosilini sugʻurtalashda tabiiy va iqlim sharoitlarini hisobga olgan holda hududlar uchun alohida xavf-xatarlarni hamda tabaqalashgan sugʻurta tariflarini joriy etsin. 3. Oʻzbekiston Respublikasi Istiqbolli loyihalar milliy agentligi bir oy muddatda: qishloq xoʻjaligi ekinlari hosilini sugʻurtalashda adjaster, aktuar va syurveyer xizmatlarini tuzilgan shartnomalarga muvofiq tashkil etsin hamda ularning faoliyatini sertifikatlash, reyestrini yuritish va nazorat qilishni nazarda tutuvchi chora-tadbirlar rejasini ishlab chiqsin; Gidrometeorologiya xizmati agentligi bilan birgalikda iqlim oʻzgarishiga oid tabiiy ofatlar bilan bogʻliq maʼlumotlarni doimiy shakllantirgan holda, sugʻurta kompaniyalari foydalanishi uchun ularning elektron platformalarga integratsiya qilinishini taʼminlasin. 4. Oʻzbekiston Respublikasi Qishloq xoʻjaligi vazirligi va Istiqbolli loyihalar milliy agentligi: qishloq xoʻjaligi ekinlari hosilini sugʻurtalash sohasidagi mutaxassislarni tayyorlash, oʻqitish va ularning malakasini oshirish tizimini yoʻlga qoʻysin; sugʻurta kompaniyalari bilan birgalikda qishloq xoʻjaligi ekinlarini yetishtirishda bilim va koʻnikmalarga ega tajribali agronomlarni qishloq xoʻjaligi ekinlari hosilini sugʻurtalash jarayonlariga jalb qilish choralarini koʻrsin. 5. Belgilansinki: 2024-yilda ushbu subsidiyalar 2024-yil uchun Oʻzbekiston Respublikasi Davlat budjeti parametrlarida qishloq xoʻjaligi mahsulotlari ishlab chiqaruvchilarining hosilini sugʻurtalash xarajatlarining 50 foizini qoplashga subsidiyalar uchun nazarda tutilgan mablagʻlar doirasida beriladi; Oʻzbekiston Respublikasi Iqtisodiyot va moliya vazirligi 2025-yildan boshlab har yili Qishloq xoʻjaligi vazirligining hisob-kitoblariga asosan qishloq xoʻjaligi subyektlariga qishloq xoʻjaligi ekinlari hosilini sugʻurtalashda sugʻurta mukofoti uchun toʻlov xarajatlarining 50 foizini qoplash uchun zarur mablagʻlarni Oʻzbekiston Respublikasi Davlat budjeti parametrlarida nazarda tutib boradi. 6. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari J.A. Qoʻchqorov va J.A. Xodjayev zimmasiga yuklansin.
Yuridik shaxslarni yirik soliq toʻlovchilar toifasiga kiritishning mezonlarini belgilash toʻgʻrisidagi nizomga oʻzgartirish va qoʻshimchalar kiritish haqida
(resolution, 2024-07-01)

Oʻzbekiston Respublikasining Soliq kodeksi va Oʻzbekiston Respublikasi Prezidentining 2023-yil 29-dekabrdagi PQ-422-son “Oʻzbekiston Respublikasining “2024-yil uchun Oʻzbekiston Respublikasining Davlat budjeti toʻgʻrisida”gi Qonuni ijrosini taʼminlash chora-tadbirlari toʻgʻrisida”gi qaroriga muvofiq Oʻzbekiston Respublikasi Vazirlar Mahkamasi huzuridagi Soliq qoʻmitasi qaror qiladi: 1. Oʻzbekiston Respublikasi Davlat soliq qoʻmitasining 2019-yil 8-iyuldagi 2019-45-son qarori (roʻyxat raqami 3172, 2019-yil 12-iyul) (Oʻzbekiston Respublikasi qonun hujjatlari toʻplami, 2019-y., 28-son, 514-modda) bilan tasdiqlangan Yuridik shaxslarni yirik soliq toʻlovchilar toifasiga kiritishning mezonlarini belgilash toʻgʻrisidagi nizomga ilovaga muvofiq oʻzgartirish va qoʻshimchalar kiritilsin. 2. Mazkur qaror Oʻzbekiston Respublikasi Iqtisodiyot va moliya vazirligi hamda Savdo-sanoat palatasi bilan kelishilgan. 3. Mazkur qaror rasmiy eʼlon qilingan kundan eʼtiboran kuchga kiradi. 1. Muqaddimadan “Oʻzbekiston Respublikasining Soliq kodeksi hamda Oʻzbekiston Respublikasi Vazirlar Mahkamasining 2019-yil 17-apreldagi 320-son “Davlat soliq xizmati organlari faoliyatini yanada takomillashtirish chora-tadbirlari toʻgʻrisida”gi qaroriga muvofiq” degan soʻzlar chiqarib tashlansin. 2. 4-bandda: “a” kichik band “xizmat koʻrsatuvchi korxonalar” degan soʻzlardan keyin “bundan alkogol va pivo mahsulotlari ishlab chiqaruvchi korxonalar mustasno” degan soʻzlar bilan toʻldirilsin; “b” kichik band quyidagi tahrirda bayon etilsin: “b) tijorat banklari, sugʻurta tashkilotlari, tovar-xomashyo, fond va valyuta birjalari;”; “v” kichik band quyidagi tahrirda bayon etilsin: “v) “Navoiy kon-metallurgiya kombinati” AJ, “Olmaliq KMK” AJ, “Oʻzbekiston temir yoʻllari” AJ hamda ularning taʼsischiligidagi tashkilotlar;”; “d” kichik band quyidagi tahrirda bayon etilsin: “d) mahsulot (tovar, ish va xizmat)larni sotishdan olingan sof tushumi oʻtgan kalendar yil yakuni boʻyicha bazaviy hisoblash miqdorining 735 ming baravaridan yuqori boʻlgan yoki ketma-ket keladigan oʻn ikki oylik davr yakuni boʻyicha ushbu miqdordan oshgan hamda xodimlar soni oʻrtacha yillik 10 nafardan kam boʻlmagan yuridik shaxslar, chet el yuridik shaxslarining Oʻzbekiston Respublikasidagi doimiy muassasalari (boʻlinmalari), bundan paxta-toʻqimachilik klasterlari, toʻqimachilik mahsulotlari ishlab chiqaruvchi korxonalar, alkogol mahsulotlarining ulgurji savdosi bilan shugʻullanuvchi korxonalar mustasno;” 3. 6-band “yirik soliq toʻlovchilar toifasida qoladi” degan soʻzlardan keyin “bundan mazkur mezonlarga oʻzgartirish va qoʻshimchalar kiritilgan holatlar mustasno” degan soʻzlar bilan toʻldirilsin. 4. 7-bandda: birinchi xatboshidagi “bir” va “Iqtisodiyot va moliya vazirligi” degan soʻzlar tegishli ravishda “uch” va “Vazirlar Mahkamasi” degan soʻzlar bilan almashtirilsin; ikkinchi xatboshidagi “Iqtisodiyot va moliya vazirligi” degan soʻzlar “Vazirlar Mahkamasi” degan soʻzlar bilan almashtirilsin.
Oʻzbekiston Respublikasi Oliy taʼlim, fan va innovatsiyalar vazirligi hayʼati aʼzolari tarkibini tasdiqlash toʻgʻrisida
(resolution, 2024-06-29)

Oʻzbekiston Respublikasi Prezidentining “Respublika ijro etuvchi hokimiyat organlari faoliyatini samarali yoʻlga qoʻyishga doir birinchi navbatdagi tashkiliy chora-tadbirlar toʻgʻrisida” 2023-yil 25-yanvardagi PF-14-son Farmoni hamda Vazirlar Mahkamasining “Oʻzbekiston Respublikasi davlat boshqaruvi organlari hayʼatlarining faoliyati samaradorligini oshirishga doir qoʻshimcha chora-tadbirlar toʻgʻrisida” 2017-yil 19-oktabrdagi 855-son qaroriga muvofiq Vazirlar Mahkamasi qaror qiladi: 1. Oʻzbekiston Respublikasi Oliy taʼlim, fan va innovatsiyalar vazirligi hayʼati aʼzolari soni 11 (oʻn bir) kishidan iborat boʻlishi belgilab qoʻyilsin. 2. Oʻzbekiston Respublikasi Oliy taʼlim, fan va innovatsiyalar vazirligi hayʼati quyidagi tarkibda tasdiqlansin: 1. Sharipov Kongratbay Avezimbetovich — vazir 2. Daliyev Shaxrux Xojakbarovich — vazirning birinchi oʻrinbosari 3. Maxkamov Otabek Muxtarovich — vazir oʻrinbosari 4. Buzrukxonov Sarvarxon Munavarxonovich — vazir oʻrinbosari 5. Rajabbayev Sharof Raximberdiyevich — Innovatsion rivojlanish agentligi direktori 6. Karimov Madjit Malikovich — Bilim va malakalarni baholash agentligi direktori 7. Yusupov Axmadbek Tadjiyevich — Oliy attestatsiya komissiyasi raisi 8. Madjidov Inom Urishevich — Oʻzbekiston milliy universiteti rektori 9. Sirojiddinov Shuhrat Samariddinovich — Toshkent davlat oʻzbek tili va adabiyoti universiteti rektori 10. Xalmuradov Rustam Ibragimovich — Samarqand davlat universiteti rektori 11. Xoliqov Abduvali Jonizoqovich — Taʼlim muassasalari faoliyatini tashkil etish, litsenziyalash, taʼlim sifatini taʼminlash departamenti boshligʻi 3. Oʻzbekiston Respublikasi Hukumatining ilovaga muvofiq ayrim qarorlari oʻz kuchini yoʻqotgan deb hisoblansin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari Z.B. Mahkamova zimmasiga yuklansin. 1. Vazirlar Mahkamasining “Oʻzbekiston Respublikasi Vazirlar Mahkamasi huzuridagi Davlat test markazi hayʼat aʼzolarini tasdiqlash toʻgʻrisida” 2018-yil 13-apreldagi 291-son qarori. 2. Vazirlar Mahkamasining “Test tizimini takomillashtirishga qaratilgan qoʻshimcha chora-tadbirlar toʻgʻrisida” 2020-yil 17-sentabrdagi 562-son qaroriga ilovaning 4-bandi. 3. Vazirlar Mahkamasining “Oʻzbekiston Respublikasi Oliy va oʻrta maxsus taʼlim vazirligi hayʼati aʼzolarini tasdiqlash toʻgʻrisida” 2020-yil 12-oktabrdagi 647-son qarori. 4. Vazirlar Mahkamasining “Oʻzbekiston Respublikasi Innovatsion rivojlanish vazirligining hayʼati aʼzolari tarkibini tasdiqlash toʻgʻrisida” 2022-yil 25-fevraldagi 87-son qarori.
Qurol muomalasi sohasida litsenziyalash va ruxsat berish tartib-taomillari takomillashtirilishi munosabati bilan Oʻzbekiston Respublikasi Hukumatining ayrim hujjatlariga oʻzgartirish va qoʻshimchalar kiritish toʻgʻrisida
(resolution, 2025-12-16)

Oʻzbekiston Respublikasining “Litsenziyalash, ruxsat berish va xabardor qilish tartib-taomillari toʻgʻrisida”gi Qonuni hamda Oʻzbekiston Respublikasi Prezidentining “Tadbirkorlik sohasidagi majburiy talablarni qisqartirish hamda litsenziyalash va ruxsat berish tartib-taomillarini soddalashtirish chora-tadbirlari toʻgʻrisida” 2024-yil 9-yanvardagi PF-8-son Farmoni ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Hukumatining ilovaga muvofiq ayrim qarorlariga quyidagilarni nazarda tutuvchi oʻzgartirish va qoʻshimchalar kiritilsin: fuqaroviy va xizmat quroli hamda uning oʻq-dorilari muomalasi sohasidagi faoliyatni litsenziyalash pasportini tasdiqlash; yuridik va jismoniy shaxslarga fuqaroviy va xizmat quroli hamda uning oʻq-dorilari muomalasi sohasidagi faoliyatini amalga oshirish uchun beriladigan ruxsatnomalar pasportlarini tasdiqlash; tungi vaqtda faoliyat yurituvchi umumiy ovqatlanish korxonalari va koʻngilochar obyektlarda jamoat xavfsizligini taʼminlashga doir talablarni soddalashtirish. 2. Mazkur qarorning bajarilishini nazorat qilish Oʻzbekiston Respublikasi ichki ishlar vaziri P.R. Bobojonov zimmasiga yuklansin. 2. Vazirlar Mahkamasining 2022-yil 21-fevraldagi 80-son qarori bilan tasdiqlangan Maxsus elektron tizim orqali ayrim faoliyat turlarini litsenziyalash tartibi toʻgʻrisidagi yagona nizomda: a) 1-bandning uchinchi xatboshisidagi “2 — 31-ilovalarda” soʻzlari “2 — 34-ilovalarda” soʻzlari bilan almashtirilsin; b) quyidagi mazmundagi 34-ilova bilan toʻldirilsin: 3. Vazirlar Mahkamasining 2022-yil 22-fevraldagi 86-son qarori bilan tasdiqlangan Maxsus elektron tizim orqali ruxsat etish xususiyatiga ega ayrim hujjatlarni berish tartib-taomillari toʻgʻrisidagi yagona nizomda: a) 3-bandning beshinchi xatboshisidagi “2 — 40-ilovalarda” soʻzlari “2 — 47-ilovalarda” soʻzlari bilan almashtirilsin; b) quyidagi mazmundagi 46 va 47-ilovalar bilan toʻldirilsin: 4. Vazirlar Mahkamasining 2022-yil 25-fevraldagi 88-son qarori bilan tasdiqlangan Faoliyatni boshlash yoki tugatish uchun vakolatli organni xabardor etish tartibi toʻgʻrisidagi yagona nizomga 25-ilovaning 9-pozitsiyasi “a” kichik bandidagi “oʻttiz” raqami “oʻn besh” raqami bilan almashtirilsin.
Ichki isteʼmol bozorini asosiy turdagi oziq-ovqat mahsulotlari bilan taʼminlash boʻyicha qoʻshimcha chora-tadbirlar toʻgʻrisida
(resolution, 2024-06-20)

Respublikada aholini ijtimoiy muhim turdagi oziq-ovqat mahsulotlari bilan barqaror narxlarda uzluksiz va kafolatli taʼminlash maqsadida Vazirlar Mahkamasi qaror qiladi: 1. Vazirlar Mahkamasining “Aholini asosiy turdagi oziq-ovqat mahsulotlari bilan kafolatli taʼminlash va ichki bozorda narxlar barqarorligini saqlashga doir qoʻshimcha chora-tadbirlar toʻgʻrisida” 2021-yil 7-oktabrdagi 627-son qaroriga muvofiq oziq-ovqat mahsulotlarini import qilishda tadbirkorlik subyektlarini aylanma mablagʻlar bilan taʼminlash maqsadida Tiklanish va taraqqiyot jamgʻarmasi tomonidan 32,8 mln AQSh dollari hamda Oʻzbekiston Respublikasi Iqtisodiyot va moliya vazirligi tomonidan 200 mlrd soʻm miqdoridagi mablagʻlar 2024-yil 1-iyulga qadar qaytarish sharti bilan tijorat banklariga foizsiz depozitga joylashtirilganligi maʼlumot uchun qabul qilinsin. 2. Vazirlar Mahkamasining “Aholini asosiy turdagi oziq-ovqat mahsulotlari bilan kafolatli taʼminlash va ichki bozorda narxlar barqarorligini saqlashga doir qoʻshimcha chora-tadbirlar toʻgʻrisida” 2021-yil 7-oktabrdagi 627-son qarorining 2-bandi quyidagi tahrirda bayon etilsin: “2. Oziq-ovqat mahsulotlarini import qilishda tadbirkorlik subyektlarini aylanma mablagʻlar bilan taʼminlash maqsadida Tiklanish va taraqqiyot jamgʻarmasi 32,8 mln AQSh dollari ekvivalentida milliy valyutada hamda Oʻzbekiston Respublikasi Iqtisodiyot va moliya vazirligi 200 mlrd soʻm miqdordagi mablagʻlarni tegishli tijorat banklariga ularning soʻrovlariga asosan 2025-yil 1-iyulga qadar qaytarish sharti bilan foizsiz depozitga joylashtirsin. Belgilansinki, Tiklanish va taraqqiyot jamgʻarmasi hamda Oʻzbekiston Respublikasi Iqtisodiyot va moliya vazirligining foizsiz depozitlari hisobidan kreditlar tijorat banklari tomonidan tadbirkorlik subyektlariga likvidli garov taʼminoti asosida oʻsimlik yogʻi, kartoshka, guruch, shakar xomashyosi, goʻsht (mol, qoʻy, parranda goʻshti), muzlatilgan baliq importi uchun yillik 4 foiz stavkada ajratiladi”. 3. Oʻzbekiston Respublikasi Iqtisodiyot va moliya vazirligi hamda Tiklanish va taraqqiyot jamgʻarmasi 2024-yil 1-iyulga qadar tijorat banklari bilan birgalikda ushbu qarorning talablaridan kelib chiqqan holda tegishli shartnomalarni qayta rasmiylashtirsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin.
“Shoshilinch tibbiy yordam koʻrsatish uchun transport vositasining salonida boʻlishi shart boʻlgan zarur tibbiy ashyolar roʻyxatini tasdiqlash toʻgʻrisida”gi buyruqqa oʻzgartirishlar kiritish haqida
(order, 2024-06-19)

Oʻzbekiston Respublikasi “Yoʻl harakati toʻgʻrisida”gi Qonunining 47-moddasiga muvofiq buyuraman: 1. Oʻzbekiston Respublikasi sogʻliqni saqlash vazirining 2011-yil 22-iyundagi 178-son “Shoshilinch tibbiy yordam koʻrsatish uchun transport vositasining salonida boʻlishi shart boʻlgan zarur tibbiy ashyolar roʻyxatini tasdiqlash toʻgʻrisida”gi buyrugʻiga (roʻyxat raqami 2241, 2011-yil 5-iyul) (Oʻzbekiston Respublikasi qonun hujjatlari toʻplami, 2011-y., 27-son, 287-modda) ilovaga muvofiq oʻzgartirishlar kiritilsin. 2. Mazkur buyruq Oʻzbekiston Respublikasi Ichki ishlar vazirligi bilan kelishilgan. 3. Mazkur buyruq 2024-yil 21-iyul kunidan eʼtiboran kuchga kiradi. 1. Buyruqda: a) nomi va 1-banddagi “Shoshilinch tibbiy” degan soʻzlar “Birlamchi shoshilinch” degan soʻzlar bilan almashtirilsin; b) muqaddimadagi ““Yoʻl harakati xavfsizligi toʻgʻrisida”gi Qonunining (Oʻzbekiston Respublikasi Oliy Majlisining Axborotnomasi, 1999-y., 9-son, 215-modda) 17-moddasiga” degan soʻzlar ““Yoʻl harakati toʻgʻrisida”gi Qonunining 47-moddasiga” degan soʻzlar bilan almashtirilsin. 2. Roʻyxatda: a) nomidagi “Shoshilinch tibbiy” degan soʻzlar “Birlamchi shoshilinch” degan soʻzlar bilan almashtirilsin; b) 3-bobdan 1-pozitsiya chiqarib tashlansin.